**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.05.2020, ora 08.00 – 26.05.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.05.2020, ora 07.00**

**RÂURI**

**Debitele au fost** **în creştere,** datorită precipitaţiilor căzute în interval şi propagării pe râurile din bazinele: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Caraş, Nera, Cerna, Moldova şi Bistriţa şi relativ staţionare pe celelalte râuri.Debitele se situează în general la valori între 30-70% din valorile multianuale lunare normale, mai mari (peste 100%) pe Motru și pe unele râuri din bazinul inferior al Oltului (Olteț, Iminog, Călmățui, Urlui) şi mai mici (<30%) pe râurile din bazinele hidrografice: Someș, Crasna, Barcău, Crişuri, Mureş, Moraviţa, Caraş, Cerna, Siret (exceptând Buzăul) şi Prut.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi** **în creştere** ușoară, datorită precipitaţiilor prognozate şi propagării .

Sunt posibile scurgeri importante pe versanți, torenți și pâraie, viituri rapide locale și creșteri de niveluri și debite pe râurile din zonele de deal și de munte, ca urmare a precipitaţiilor sub forma de aversă cu caracter torențial prognozate.Pe râurile din Dobrogea debitele vor fi relativ staționare.

**Nivelurile** pe râuri la staţiile hidrometrice **se vor situa în general sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) **în intervalul 25-26.05.2020 a fost staționar, având valoarea de 3750 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în creştere la Gruia şi pe sectorul Giurgiu-Tulcea, în scădere pe sectorul Calafat-Turnu Măgurele şi staţionare la Zimnicea.

Debitul la intrarea în ţară (secţiunea Baziaş) va fi staționar (3750 m3/s).

În aval de Porţile de Fier debitele vor fi în creştere la Gruia şi pe sectorul Olteniţa-Tulcea şi în scădere pe sectorul Calafat-Giurgiu.

**2.** **Situaţia meteorologică în intervalul 25.05.2020, ora 08.00 –26.05.2020, ora 06.00**

**Administraţia Naţională de Meteorologie (A.N.M.) a emis la data de 25.05.2020, la ora 09.30, informarea meteorologică nr. 46, vizând manifestări de instabilitate atmosferică, valabilă în intervalul 25.05.2020, ora 12:00-27.05.2020, ora 23:00: „în cea mai mare parte a țării vor fi perioade cu instabilitate atmosferică accentuată. Aceasta se va manifesta prin averse, descărcări electrice, intensificări de scurtă durată ale vântului, vijelii și căderi de grindină. Ploile vor avea și caracter torențial, iar în intervale scurte de timp sau prin acumulare, cantitățile de apă vor depăși 15...25 l/mp și pe arii restrânse 30...40 l/mp. Vremea se va menține instabilă pe tot parcursul acestei săptămâni, în majoritatea regiunilor.”**

Această informare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă (42 de prefecturi).*

**În ţară,** vremea a fost rece pentru această dată, chiar deosebit de rece în regiunile centrale. Mai ales după-amiaza și seara, cerul a prezentat înnorări temporar accentuate în cea mai mare parte a teritoriului, iar în Banat, Crișana, Maramureș, Transilvania, Oltenia, nordul, vestul și sud-vestul Munteniei au fost perioade în care s-au semnalat averse, frecvente descărcări electrice și căderi de grindină - din datele colectate la stațiile meteorologice și hidrologice consemnate fiind cele de pe raza județelor Mehedinți, Gorj, Dolj și Vâlcea, iar din surse externe cele de pe raza județelor Caraș-Severin, Hunedoara, Bihor, Maramureș, Bistrița-Năsăud, Cluj, Alba, Mureș, Brașov, Dâmbovița, Argeș și Ilfov. În restul teritoriului astfel de fenomene s-au semnalat pe arii mai restrânse. Punctiform cantitățile de apă au depășit 15 l/mp (până la 21 l/mp în județul Sibiu). La munte, la altitudini de peste 1800 m, trecător au fost și precipitații sub formă de lapoviță și ninsoare. Vântul a suflat slab și moderat, cu unele intensificări în estul teritoriului, dar de scurtă durată și în timpul ploilor, astfel încât pe raza județului Argeș a luat aspect de vijelie. Temperaturile maxime s-au încadrat între 13 grade la Ocna Șugatag și 23 de grade la Brăila, Calafat, Zimnicea, Medgidia, Turnu Măgurele și Hârșova. La ora 06.00 se înregistrau valori termice cuprinse între 5 grade la Târgu Lăpuș și 14 grade la Constanța-dig și Gura Portiței.

**Observație:** în intervalul de diagnoză au fost în vigoare 32 de mesaje pentru fenomene meteorologice periculoase imediate emise după cum urmează:

-1 avertizare cod portocaliu de SRPV Timișoara;

-31 de atenționări cod galben: 10 de CNPM pentru Muntenia și 1 pentru SRPV Sibiu și SRPV Cluj, 9 de SRPV Timișoara, 5 de SRPV Craiova, 4 de SRPV Sibiu și 2 de SRPV Cluj.

**La Bucureşti,** vremea a fost rece pentru această dată. Cerul a fost variabil, cu înnorări temporare după-amiaza, când în unele cartiere s-au semnalat averse și descărcări electrice. Vântul a suflat slab și moderat. Temperatura maximă a fost de 20 de grade la Afumați, 21 de grade la Băneasa şi 22 de grade la Filaret. La ora 06.00, se înregistrau 9 grade la Băneasa și 11 grade la Afumați și Filaret.

**3. Prognoza meteorologică în intervalul 26.05.2020, ora 08.00–27.05.2020, ora 8.00**

**În ţară,** vremea va fi în general instabilă, iar valorile termice se vor menține mai coborâte decât cele normale pentru această dată. Temporar înnorările vor fi accentuate în majoritatea regiunilor, unde vor fi perioade în care se vor semnala averse, descărcări electrice, intensificări de scurtă durată ale vântului, grindină și vijelii. Ploile vor avea și caracter torențial, iar în intervale scurte de timp sau prin acumulare cantitățile de apă vor depăși pe arii restrânse 15...20 l/mp și izolat 25...30 l/mp. La munte, la altitudini mai mari de 1800 m, trecător vor fi precipitații mixte. Temperaturile maxime se vor încadra între 15 și 21 de grade, iar cele minime între 5 și 13 grade.

**La Bucureşti,** vremea va fi în general instabilă și se va menţine mai rece decât în mod normal pentru această dată. Temporar înnorările vor fi accentuate, iar cu o probabilitate mai mare după-amiaza și seara, vor fi perioade în care se vor semnala averse, descărcări electrice, intensificări de scurtă durată ale vântului, grindină și posibil vijelii. Temperatura maximă va fi de 19...20 de grade, iar cea minimă va fi de 8...10 grade.

***II. CALITATEA APELOR***

**Pe râurile interioare**

**A.B.A. Mureș** informează că în urma precipitațiilor abundente din 25.05.2020, de la Stația de Epurare Câmpia Turzii, jud. Cluj, aparținând operatorului S.C. Compania de Apă Arieș S.A. Turda, în intervalul orar 13.15 – 13.50 apele neepurate au fost evacuate direct în colectorul pluvial Poiana, după care au ajuns în râul Arieș.

**A.B.A. Mureș** informează că la data de 25.05.2020, în jurul orei 19:30, de la stația de epurare a companiei Aquaserv S.A. din localitatea Cristești, jud. Mureș, apele neepurate au fost evacuate direct în râul Mureș. Se va reveni cu informații.

**A.B.A. Mureş** revine cu informații despre evacuarea de ape neepurate în râul Mureș produsă la 24.05.2020 în urma unei defecțiuni tehnice la stația de epurare Alba Iulia aparținând operatorului S.C. APA CTTA. La data de 25.05.2020, la ora 15:30, s-a reluat procesul de epurare, evacuarea fiind stopată.

**Pe fluviul Dunărea**

**A.P.M. Constanța** revine cu informații despre poluarea cu hidrocarburi a fluviului Dunărea din 19.05.2020, din zona orașului Cernavodă (la km 300), care a afectat luciul de apă pe o lungime de cca 500 m și o lățime de 30 m. În urma investigațiilor personalului Căpităniei Portului Cernavodă s-a constatat că produsul petrolier provenea de la nava St. Nicholas (pavilion Bulgaria), membrii echipajului recunoscând producerea evenimentului și menționând că deversarea a fost accidentală. Șeful mecanic al navei a fost sancționat cu amendă contravențională în valoare de 50. 000 de lei. A.C.N. a intervenit cu o ambarcațiune, răspândind material absorbant pentru neutralizarea produsului petrolier.

Pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**G.N.M.-C.J. Teleorman și A.P.M.** **Teleorman** informează că la 25.05.2020, în jurul orei 8:00, în zona comunei Scurtu Mare s-a produs o poluare a 50 mp de sol (teren arabil proprietate privată) cu 170 l de țiței și 200 l de apă de zăcământ în urma fisurării conductei OMV Petrom de la Parc 1 Șopârlești la Parc 20 Scurtu Mare. **Măsuri:** s-a oprit pomparea, s-a vidanjat fluidul scurs, s-a răspândit spill-sorb pe suprafața afectată, se lucrează la repararea conductei.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**